Morebox ændrer gyldighedsperioden på de fleste af deres gavekort, efter at være blevet kritiseret af mange kunder.

Oplevelsesgavekortet Morebox ændrer gyldighedsperioden på deres gavekort, efter at være blevet beskyldt for at spekulere i, at kunderne glemmer at bruge deres gavekort. - Vi ønsker at vores kunder får så god en oplevelse, at de ønsker at købe Morebox igen. Vi tjener ikke mere eller mindre på, om kunderne bruger gavekortet eller ej, siger Jens Juul Nielsen, informationsdirektør i Coop Danmark. Morebox er ejet af Coop Danmark, som nu forlænger fristen for at bruge oplevelsesgavekortet, så færre kunder i fremtiden bliver tvunget til at smide gavekortet i skraldespanden, fordi det er blevet for gammelt. - Vi har ikke mulighed for at ændre længden på biografgavekort, men efter kritikken på TV2 Nord har vi valgt at ændre fristen, så man i fremtiden har tre år til at bruge gavekort til eksempelvis restaurantbesøg og andre oplevelser, siger Jens Juul Nielsen.